SKRIFTLIG FORESPØRGSEL E-1282/01

af Theresa Villiers (PPE-DE) til Kommissionen

(3. maj 2001)

Om: Beskatning af ejendom

Da han talte på et skatteseminar afholdt af det belgiske formandskab den 26. marts 2001, foreslog generaldirektøren for beskatning og toldunionen, Michel Vanden Abeele, at der var en mellemliggende zone, hvor der for øjeblikket ikke findes nogen skatteharmonisering, men hvor det kunne drøftes, om der var behov for harmonisering, som f.eks. selskabsbeskatning, som Kommissionen aktivt beskæftigede sig med, og også beskatning af ejendom.

1. Hvilke skridt har Kommissionen indtil nu taget for at overveje, hvorvidt det er nødvendigt med harmonisering af ejendomsskatter?

2. Har Kommissionen drøftet opfølgning af den undersøgelse, der er udført for Kommissionen af Arthur Anderson, Undersøgelse af gennemførelsen af merværdibeskatning i ejendomssektoren (N XXI/96/CB-3021), og i bekræftende fald, hvilke konklusioner har den da draget?

3. Hvis Kommissionen overvejer nødvendigheden af at harmonisere beskatning af ejendom, kan den da nøjagtigt anføre, hvilke områder den beskæftiger sig med? Beskæftiger Kommissionen sig f.eks. hovedsageligt med momssystemet og momssatserne på byggegrunde, levering af nye bygninger eller renovering og reparation., eller overvejer den også harmonisering af afgifterne i forbindelse med køb og salg af fast ejendom eller stempelafgifter? Hvad mener Kommissionen er den bedste måde at gå frem på i forbindelse med beskatning af fast ejendom?

4. I Arthur Andersons undersøgelse blev der konstateret nogle problematiske områder og forvridninger i Det Forenede Kongerige. I forbindelse med momsbestemmelserne blev der i undersøgelsen fundet adskillige fortolkningsproblemer i forbindelse med bestemmelser om fredede bygninger, bygninger til velgørende formål og lejetilpasninger i forbindelse med afhændelse af bygninger f.eks. Der fremgik også en forvridning i forbindelse med ordningen om valg af beskatning, hvor en udlejer skal vælge at beskatte alle lejemål i en bygning eller ingen af dem. Har Kommissionen behandlet nogle af disse problematiske områder eller konstateret forvridninger, og ville de blive medtaget i et forslag fra Kommissionen på dette område?

Svar afgivet på Kommissionens vegne af Frederik Bolkestein

(14. juni 2001)

I sit indlæg på seminaret om det belgiske formandskab 2001 den 26. marts 2001 udtalte generaldirektøren for beskatning og toldunion, Michel Vanden Abeele, at den mellemliggende zone, hvor det er nødvendigt med en vis koordinering, omfatter den direkte beskatning, der finder anvendelse på meget skiftende beskatningsgrundlag såsom selskabsbeskatning og formuebeskatning (citat fra den anvendte transparent).

I sit mundtlige indlæg, der blev holdt på fransk, anvendte Michel Vanden Abeele udtrykket beskatning af værdipapirer og ikke beskatning af fast ejendom.

Beskatning af fast ejendom blev ikke nævnt. Det indgår ikke i Kommissionens planer at gennemføre en eller anden form for harmonisering på området for direkte beskatning. Det ligger dog klart, at i forbindelse med en ordning for momsning i oprindelseslandet, hvis gennemførelse fortsat tilstræbes på lang sigt, vil det være nødvendigt at foretage en fornyet gennemgang af Fællesskabets bestemmelser om den moms, der finder anvendelse på sektoren for fast ejendom.

Med hensyn til den undersøgelse, der er udført af Arthur Andersen, og som omtales af det ærede medlem, mener Kommissionen, at resultaterne af denne undersøgelse ikke peger hen på nødvendigheden af et lovgivningsinitiativ på kort sigt i forbindelse med moderniseringen og forenklingen af det nuværende momssystem. Dette synspunkt blev bekræftet af de kommentarer, som repræsentanter for den berørte sektor har fremsat om undersøgelsesresultaterne.

De under indlægget anvendte transparenter vil til orientering blive sendt direkte til det ærede medlem samt Parlamentets generalsekretariat.